POROČILO KOMISIJE EVROPSKEMU PARLAMENTU IN SVETU

o izvajanju in rezultatih programa Pericles 2020 za zaščito eura pred ponarejanjem v letu 2020

1.Splošno

Program Pericles 2020 (v nadaljnjem besedilu: program) je program izmenjave, pomoči in usposabljanja za zaščito eura pred ponarejanjem. Nadomešča program Pericles, ki je bil ustanovljen leta 2001 in je potekal v obdobju 2002–2013. Program je bil vzpostavljen z Uredbo (EU) št. 331/2014 Evropskega parlamenta in Sveta z dne 11. marca 2014. Njegova uporaba je bila z Uredbo Sveta (EU) 2015/768 z dne 11. maja 2015 razširjena na nesodelujoče države članice. Uredba (EU) št. 331/2014 določa trajanje programa do 31. decembra 2020. Člen 13(3) Uredbe zahteva, da Komisija Evropskemu parlamentu in Svetu letno zagotavlja informacije o rezultatih programa. To letno poročilo izpolnjuje navedeno zahtevo glede informacij za leto 2020.

Svetovna pandemija COVID-19 ter s tem povezano omejevanje socialnih stikov in potovanj so močno vplivali na izvajanje programa Pericles v letu 2020. Program Pericles spodbuja nadnacionalno in čezmejno sodelovanje med centralno banko in organi pregona v EU ter na mednarodni ravni, da se zagotovi globalna zaščita eura pred ponarejanjem. Program se izvaja predvsem z ukrepi, kot so konference, tečaji strokovnega usposabljanja in izmenjave osebja z najrazličnejšimi udeleženci iz držav članic EU in tretjih držav, kar glede na občutljivo in tehnično vsebino pomeni predvsem osebno udeležbo ter povračilo potnih stroškov, stroškov nastanitve, kraja bivanja in dnevnic. Omejitve potovanj in osebnih srečanj, ki so bile uvedene zaradi pandemije marca 2020, so pomenile, da varno izvajanje teh ukrepov ni bilo več mogoče, kar je povzročilo prerazporeditev skoraj vseh ukrepov v leto 2021. Večina ukrepov, navedenih v tem poročilu, je zato še vedno predvidena. Nekateri načrtovani dogodki se lahko, kolikor je to mogoče in potrebno zaradi razvoja pandemije, preoblikujejo v digitalne ali hibridne dogodke.

2.Letni delovni program za leto 2020

a.Izvajanje delovnega programa za leto 2020

Letni proračun za izvajanje programa za leto 2020 je bil določen na 1 100 000 EUR in se je financiral iz proračunske vrstice 01 02 04 00 splošnega proračuna Evropske unije za leto 2020. Skupno je bilo v letu 2020 prevzetih za 1 095 203 EUR obveznosti. Program se izvaja s sofinanciranimi ukrepi (nepovratna sredstva) pristojnih organov držav članic in z „ukrepi Komisije“, ki jih neposredno organizira Komisija. Za izvajanje ukrepov držav članic je bil iz proračuna ukrepov v letu 2020 dodeljen prenos v proračun neposrednih sredstev Komisije v višini 121 046 EUR.

Izvajanje programa odraža zavezo držav članic in Komisije, da bodo euro zaščitile pred ponarejanjem. Na podlagi razprav o večletni strategiji na sestankih skupine strokovnjakov za preprečevanje ponarejanja eura (ECEG) je bilo v letu 2020 mogoče prevzeti obveznosti v višini 99,56 % sredstev iz celotnega proračuna. S programom so prevzete obveznosti za financiranje skupno devetih projektov. Skupaj so bila nepovratna sredstva uspešno dodeljena v sedmih primerih na podlagi vlog pristojnih organov držav članic, kar je zmanjšanje v primerjavi z desetimi dodelitvami nepovratnih sredstev v letu 2019. Za en zahtevek, vložen do drugega roka, nepovratna sredstva niso bila dodeljena, saj ni izpolnjeval meril za upravičenost. Poleg tega sta bila financirana dva ukrepa Komisije, od katerih je bilo treba enega odpovedati zaradi razmer v zvezi s COVID-19, drugi pa je obveznost za kritje stroškov vključitve prihodnjega programa Pericles IV (2021–2027) v orodje e-Grants, tj. popolnoma elektronski sistem (brez papirja) upravljanja nepovratnih sredstev.

Glede na epidemiološki razvoj se bodo vsi ukrepi izvajali z osebno udeležbo v letu 2021 in pozneje ali pa bo Komisija nacionalne organe spodbujala, naj ukrepe po možnosti preoblikujejo v virtualne ali hibridne ukrepe.

Grafa I in II: vrsta financiranih ukrepov in število načrtovanih ukrepov po državah članicah (ukrepi, za katere so bile prevzete obveznosti v letu 2020, glej Prilogo I)